กรุงศรีออโต้ทุ่ม50ล. กวาดสินเชื่อโต17%
&nbsp;
17 ส.ค. 2554

โพสต์ทูเดย์ — กรุงศรี ออโต้ ควักงบก้อนใหญ่ อัดโฆษณา ดันยอดสินเชื่อจำนำทะเบียน 1.6 หมื่นล้าน
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า ในช่วง 3 เดือนสุดท้ายของปีนี้บริษัทได้ทุ่มงบประมาณอีก 50 ล้านบาท ในการออกสื่อโฆษณาทางโทรทัศน์เพื่อกระตุ้นตลาดสินเชื่อจำนำทะเบียนรถ “กรุงศรี คาร์ ฟอร์ แคช” และทำยอดสินเชื่อให้ได้ตามเป้าที่ 1.6 หมื่นล้านบาท หรือเพิ่มขึ้น 40% โดยมียอดสินเชื่อคงค้างสิ้นปีที่ 1.16 แสนล้านบาท หรือเติบโต 17%
ทั้งนี้ การโฆษณาดังกล่าวสอดคล้องกับแคมเปญ “ยืนหยัดเคียงข้างฮีโร่ ‘สู้’ ทุกภาระการเงิน” เพื่อสร้างความเข้าใจให้กับลูกค้าที่มีความจำเป็นต้องใช้เงินสดยามฉุกเฉิน และเป็นไปตามผลวิจัยความคิดเห็นของลูกค้า พบว่าความจำเป็นของลูกค้าในการใช้เงิน คือ 1.เพื่อเสริมสภาพคล่อง 2.เพื่อรักษาพยาบาล และ 3.เพื่อการศึกษา
“การโฆษณาสินค้าที่มีอยู่ออกไปให้ลูกค้าได้เห็นทุกกลุ่มเป้าหมาย ถือเป็นกลยุทธ์ที่สำคัญทำให้เรายังคงเป็นผู้นำตลาดด้านสินเชื่อจำนำทะเบียนรถและมีส่วนแบ่งอยู่ในตลาดได้ถึง 40% โดยเฉพาะลูกค้าในต่างจังหวัดที่เรามีสัดส่วนถึง 70%” นายไพโรจน์ กล่าว